
Kedves Kémiatanár Kollégák!

A Magyar Kémikusok Egyesülete (MKE) által hagyományosan kétévente megrendezett kémiatanári konferenciák sorát a tavalyi évben sajnálatos módon megszakította a tanár-továbbképzési tanfolyamok akkreditációs eljárásának döntéshozatali folyamatában bekövetkezett változás. Azonban a szükséges módosítások elvégzése után a Kémiatanárok Nyári Országos Továbbképzése ismét megkapta öt évre az Emberi Erőforrások Minisztériumától az akkreditált tanár-továbbképzési tanfolyam alapítási engedélyét (nyilvántartási száma 82/296/2012).
Ennek értelmében a Kémiatanárok Nyári Országos Továbbképzését ismét 30 órás akkreditált tanár-továbbképzési tanfolyamként, de az új alapítási engedély szerint eljárva, idén nyáron Szegeden, a Szegedi Tudományegyetemmel közösen rendezi meg a Magyar Kémikusok Egyesülete Kémiatanári Szakosztálya. A tanfolyam várható időpontja: 2013. július 3-6.
A tanfolyam részvételi díjáról és a szállásköltségről a 2. sz. körlevélben fogjuk értesíteni az érdeklődő kollégákat. Ezt követően a 2013. március 1-jéig jelentkező kollégák csökkentett részvételi díjat fizetnek és az MKE tagjai külön kedvezményben is részesülnek. A jelentkezés végső határideje 2013. április 5.
A továbbképzés tematikai egységei:
1. Anyagszerkezet-vizsgálati módszerek beépítése a napi tanítási gyakorlatba

2. Legújabbkori kémiatörténet és megjelenítési lehetőségei az oktatásban, nevelési és pályaorientációs céllal

3. Az analitikai kémia néhány jelenleg használt módszerének teljesítőképessége és ezek mindennapjainkra gyakorolt hatása

4. Élelmiszerbiztonság napjainkban

5. Környezetvédelem, munkabiztonság, hulladékkezelés a mindennapokban és az iskolában

6. A kémiai technológiák szerepe az életminőség javításában – a társadalom kémiáról alkotott képének javítása

7. Energiahordozók, az atomenergia szerepe napjainkban

8. Fémionok és fémvegyületek az élő szervezetekben

9. Tanulókísérletek egyszerűen és az újonnan létrehozott természettudományos laboratóriumok tapasztalatai

10. Látványos demonstrációs kísérletek tanórákon, ill. a kémiát népszerűsítő eseményeken

11. Tanórán kívüli (tantárgyközi és tantárgyon belüli) kémiai tárgyú projektek a gyakorlatban

12. Tehetséggondozás és differenciált foglalkoztatás kooperatív tanulási technikákkal a tanórai kémiaoktatásban
13. A számítógép, az aktív tábla, ill. a különféle szemléltetőeszközök, információhordozók, szoftverek és az internet szerepe a kémiaoktatásban

14. A kémiatanításban használható digitális oktatási segédanyagok, adatbázisok alkalmazása

15. Tankönyv- és tanári segédkönyv bemutatók

16. Tanulmányi kirándulás
A látványos demonstrációs kísérletek és a tanulmányi kirándulás kivételével minden egyes tematikai egység 1 órányi, felkért előadók által tartott elméletből és a hozzá kapcsolódó 1 órányi kooperatív csoportmunka keretében megvalósított gyakorlatból áll. 
A szakmódszertan oktatók és oktatási szakértők által vezetett csoportmunka célja minden esetben az előadáson elhangzottak napi tanítási gyakorlatba való beépítési lehetőségének közös megvitatása, illetve a résztvevők által alkalmazott jó gyakorlatok megosztása, amelyekhez kémiatanár kollégák önálló prezentációi is kapcsolódhatnak. Ezeknek a diasorait (PPT) a saját jó gyakorlataikat megosztani kívánó kémiatanár kollégáknak 2013. május 3-ig kell elküldenie Szalay Lucának a luca@chem.elte.hu címre.
A kollégák által beküldött prezentációk diasorai és a csoportmunkát vezetők által megadott segédanyagok alapján szakértői bizottság állítja össze az egyes gyakorlati foglalkozások tervét. Az ezeket, valamint az elméleti előadások pontos időzítését is tartalmazó teljes programot az azt összeállító szakértői bizottság legkésőbb két héttel a továbbképzés megkezdése előtt elektronikus levélben juttatja el a résztvevőkhöz. A továbbképzés minden segédanyagát (beleértve az elméleti előadások és a gyakorlati foglalkozások prezentációs diasorait) a résztvevők elektronikus formában kapják meg a továbbképzés kezdetekor.
A tanúsítvány megszerzésének feltételei (az alábbi 3 feltétel együttes teljesítésére van szükség):

1. Jelenléti ívvel igazolt részvétel a továbbképzés (összesen 30 órányi) előadásainak és gyakorlati foglalkozásainak 90%-án.
2. A továbbképzés végeztével megírt záróteszten elért minimum 50%-os teljesítmény.
3. A továbbképzés befejeződése után a résztvevő kolléga által 2 hónapon belül elkészített és az indító MKE számára elektronikusan megküldött módszertani esszé. Minden dolgozatnak a továbbképzés minden egyes tematikai egységére vonatkozóan tartalmaznia kell konkrét elképzelést arról, hogy hogyan tudja a résztvevő a továbbképzés elméleti és gyakorlati óráin elsajátított tudást a saját tanítási gyakorlatában felhasználni. Az esszé minimális terjedelme szóközök nélkül 10000 karakter (ami kb. 3-4 A4 oldalnak felel meg, szimpla sorközöket,12-es betűméretet és Times New Roman betűtípust alkalmazva). Minden dolgozatot 2-2 felkért szakértő értékel, a résztvevőkkel előzetesen közölt szempontok alapján adott pontszámokkal. A tanúsítvány kiadásához a dolgozatra kapott összesített pontszámok átlagának a maximális pontszám 50%-át el kell érni. Ha a 2 felkért szakértő által adott pontszámok között az eltérés a maximális pontszám 20%-ánál nagyobb, akkor egy harmadik felkért szakértő az előző két vélemény figyelembevételével dönt a tanúsítvány kiadásáról.
A fentiek alapján tehát egyértelmű, hogy a tanúsítvány megszerzésének feltételei a korábbiakhoz képest megváltoztak. A továbbképzésen tartott prezentáció nem mentesít a záróteszt kitöltése és a módszertani esszé megírása alól. Továbbá tanúsítványt csak az kaphat, aki a konferencia részvételi díját is befizette. A tanúsítványok postázása 2013. november 30-ig a Magyar Kémikusok Egyesületétől várható.
Kérjük, hogy azon kémiatanár kollégáink, akik részt kívánnak venni a továbbképzésünkön, minél hamarabb jelezzék ezt a szándékukat egy, az MKE titkársága számára írt rövid e-mailben az eszter.kortvelyessy@mke.org.hu címen. (Ez még csak igényfelmérés, a végleges jelentkezés a 2. sz. körlevélben küldött, kitöltött és aláírt jelentkezési lap leadásával történik.)
Budapest, 2013. február 6.
Németh Veronika

